U-I-233/98
Natisni
Opravilna št.:
U-I-233/98
Datum odločitve:
16. 3. 2000
Objavljeno:
OdlUS IX, 62
ECLI:
ECLI:SI:USRS:2000:U.I.233.98
Akt:
Odlok o organiziranju javnega zavoda Gasilsko reševalna služba Kranj (Uradni vestnik Mestne občine Kranj, št. 12/98), 1. čl.
Izrek:
Zahteva za oceno ustavnosti in zakonitosti 1. člena Odloka o organiziranju javnega zavoda "Gasilsko reševalna služba" Kranj se zavrže.
Evidenčni stavek:
Izpodbijani odlok ni predpis, temveč akt o ustanovitvi javnega zavoda, ki ureja razmerja med javnim zavodom in njegovim ustanoviteljem. Takšen akt pa je posamičen akt, čeprav ga je v obliki odloka sprejel občinski svet. Ustavno sodišče ni pristojno za odločanje o ustavnosti in zakonitosti posamičnih aktov.
Geslo:
Javni zavod.
Lokalna skupnost, javni zavod.
Gasilstvo.
Ustavno sodišče, nepristojnost za presojo akta, ki ni predpis.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župani občin Cerklje, Naklo, Preddvor in Šenčur
Datum vloge:
9. 6. 1998
Vrsta odločitve:
sklep
Vrsta rešitve:
zavrženje
Dokument:
US20012
Dokument v PDF obliki:
U-I-233-98.pdf
121 KB
Prenesite datoteko
U-I-233/98
16. 3. 2000
S K L E P
Ustavno sodišče je v postopku za oceno ustavnosti in zakonitosti, začetem na zahtevo županov občin Cerklje, Naklo, Preddvor in Šenčur, na seji dne 16. marca 2000
s k l e n i l o :
Zahteva za oceno ustavnosti in zakonitosti 1. člena Odloka o organiziranju javnega zavoda "Gasilsko reševalna služba" Kranj (Uradni vestnik Mestne občine Kranj, št. 12/98) se zavrže.
O b r a z l o ž i t e v
1. Predlagatelji izpodbijajo 1. člen Odloka o organiziranju javnega zavoda "Gasilsko reševalna služba" Kranj (v nadaljevanju: Odlok) v delu, ki določa, da Gasilska reševalna služba Kranj opravlja preventivna in operativna dela v zvezi z varstvom pred požarom ter zaščito in reševanje ob naravnih in drugih nesrečah izven območja Mestne občine Kranj ob pogojih, ki jih določi ustanovitelj. Izpodbijana določba naj bi bila v nasprotju z 29. členom Zakona o gasilstvu (Uradni list RS, št. 71/93 in nasl. - ZGas). Menijo namreč, da dejavnost zavoda izven območja Mestne občine Kranj ne more biti vezana na pogoje, ki jih določa ta občina kot ustanovitelj zavoda.
2. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani odlok ni predpis, temveč akt o ustanovitvi javnega zavoda, ki ureja razmerja med javnim zavodom in njegovim ustanoviteljem.
Takšen akt je posamičen akt, čeprav ga je v obliki odloka sprejel občinski svet.
3. Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega odloka ni izpolnjen procesni pogoj iz 21. člena ZUstS za njegovo ustavnosodno presojo. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 in 65/97- popr. - v nadaljevanju: ZUS). V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Predlagatelji zato lahko izpodbijajo 1. člen Odloka s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS).
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen